Lietuvis ir giria
Tu girele, tu žalioji! 
Ko griaudingai taip vaitoji? 
Ar krūtinę plėšo vėjas? 
Ar tau Dievas davė jausmą? 
Ar supranti ir tu skausmą, 
Kurs taip spaudžia palytėjęs? 

Bet žalioji – kaip lietuvis: 
Užžavėtas jų liežuvis; 
Neatdengs skaudžios krūtinės! 
Tik kad žmonės jų nemato, 
Birt jiems ašaros paprato 
Lyg kad rasos sidabrinės. 

Kad lakštingalas užgieda, 
Kad pavasaris jau žiedą 
Iš žalių lapelių gvildo, 
Vėl girelės ir lietuvio 
Džiaugsmas neturi liežuvio, 
Nors krūtinę ir sušildo. 

Maironis
Eilėraščiai